Oslobodimo se valova otuđenja, valova drugosti

Već više od pola godine Rijeka ima brzo izmjenjujuće goste koji u procesu tranzita obitavaju oko riječkog željezničkog kolodvora, Žabice i po užem centru grada. I dok dobra većina građana okreće glavu u potrazi za marginaliziranim, mrtvim kutem u koji će ih smjestiti, vis-à-vis kolodvoru, u MMSU-u umjetnica Raffaella Crispino izražava želju za ogledalima sugerirajući time na trenutak refleksije, širenja perspektive, prihvaćanja drugog i drugačijeg nasuprot unaprijed određenim i uobičajenim obrascima. Izložbom *Želimo ogledala – Putovanje u matricu kolonijalizma* koja se sastoji od dvanaestak radova, Raffaella Crispino vrlo nježno uspijeva zagrabiti u delikatne povijesne, društvene i političke kontekste kroz pukotine i danas (itekako) prisutne kolonijalnosti. Struktura izložbe zamišljena je kao putovanje čiji nas radovi, realizirani u različitim medijima i materijalima (od fotografije, videa, preko instalacija i tekstila), međusobno isprepleteni, vode k izvorima svojih napetosti otvarajući prostor za kontinuirana i relevantna pitanja za naše društvo. Izložba odaje dojam pozornice društvenih odnosa u kojoj pomoću dominacije i moći, kolonijalizam, rasizam i femicid (koji bilježi poražavajući porast stope), još uvijek igraju glavnu ulogu na patrijarhatom i kapitalizmom opterećenom prostoru. Od kuda potreba za dominacijom nad svim i svakim? Odakle dolazi ta dvostruka drugost koja se proširuje umjesto da se smanjuje? Zašto ova izložba budi često uspavanu svijest?

Kolonijalni poredak danas se još uvijek promatra iz perspektive Zapada, prema kojoj se pod „našom kulturom“ podrazumijeva zapadnoeuropska kultura koja je svoj razvoj ostvarila usporednim osvajanjem svijeta i koloniziranjem drugih zemalja. Zapadna perspektiva stvorila je europsku predodžbu o prikazu neeuropskog pokazujući rasističku, seksističku, hegemonističku i imperijalističku pozadinu stvorenog konsenzusa. Mnogi postkolonijalni kritičari poput Edwarda Saida i Franza Fanona progovaraju o dvostrukoj kolonizaciji, stereotipnim predodžbama o „Drugom“ koje konstantno biva marginalizirano i koloniziranom subjektu koji se prikazuje kao onaj nalik ženi. Unutar kolonijalnog diskursa osim ekonomskog parametra, nacionalnosti i rase, u stvaranju kolonijalnih i postkolonijalnih identiteta važni su čimbenici rod i seksualnost. „Za europsku feminističku kritiku ženski je identitet samorazumljivo bijeli, europski, te je tako obojena žena ostala izvan svih paradigmatskih identiteta, „dvostruko kolonizirana“.[[1]](#footnote-1) Naime, kritika prvom valu feminizma ide zanemarivanju crnih žena, jer su feministkinje prvog vala uglavnom potjecale iz bogatijih obitelji, bile obrazovane i imale potporu svojih muževa, a u SAD-u pokret je bio dodatno opterećen rasnom ekskluzivnošću pa se prema tome većina ženske borbe odnosila samo na bijele obrazovane žene, a ne i na crnkinje koje su dodatno trpjele i teret ropstva[[2]](#footnote-2).

U vidu postkolonijalne teorije i feminističke kritike, muzejskim postavom i narativom, Raffaella Crispino implicitno upućuje na vječite antagonizme, dvostruku koloniziranost i drugost kroz čiju se prizmu može razmatrati veliki dio izloženih radova. Drugost podrazumijeva u opoziciju staviti pojmove *Nas, Sebe, Njih* i *Drugog* te se tako čovječanstvo dijeli u skupine od kojih prva utjelovljuje normu i čiji se identitet cijeni, a druga je definirana njegovim manama te obezvrijeđena i podložna diskriminaciji. Dvostruka drugost ukazuje na submisivnost u svim područjima života i dovodi do osjećaja otuđenja i isključenja marginaliziranih i podređenih pojedinaca i skupina. Jedan od takvih radova jest instalacija oku ugodnih, idiličnih krajobraza oslikanih na nizu umjetnih noktiju pod nazivom *Laura, Sarah, Yara, Meredith, Chiara, Melania, Deborah, Veronica, Roberta, Pamela, Marianna, Elisa, Eleonora, Rosaria, Charlotte, Stefania, Donatella*. Iz šire perspektive koju nam omogućuje opis rada, saznajemo da nokti zapravo prikazuju kartografiju brojnih femicida koji su se dogodili proteklih godina u Italiji (većina se dogodila u obiteljskom kontekstu), naizgled idilični prizori postaju mjesta krvoprolića. Na tu se instalaciju nadovezuje sučelice postavljen video *Una Mia Folle Idea*, koji vrti desetak minuta snimljenog procesa manikure popraćenog dijalogom o kulturnim uzrocima femicida. Feministička kritika jasno artikulira nasilje kojem su žene, povijesno gledano, izložene. Društveni uzroci i uvjeti u kojima nasilje nad ženama nastaje povezani su s nejednakim političkim, ekonomskim i socijalnim položajem muškaraca i žena kroz povijest te poimanju kategorije roda, odnosno rodnih uloga[[3]](#footnote-3). Protagonistice snimljenog videa govore o obrascima s kojima se mnogo nas susreće od rane faze života u sveprožimajućem patrijarhatu, tzv. vladavini očeva. Videom se ukazuje na gotovo urođeni strah koji proizlazi iz obitelji, strah od oca, strah od mogućeg neodređivanja vlastitog i samostalnog identiteta. Iako je „početak radikalne dekolonizacije žena[[4]](#footnote-4)“ započeo sredinom sedamdesetih godina prošlog stoljeća, spomenuti radovi ukazuju na nezaustavljivost rodno uvjetovanog nasilja tjelesne, seksualne ili psihičke prirode te dominacije nad ženama koji nerijetko rezultiraju oduzimanjem slobode ili pak života. Nasilje je popularno sredstvo za postizanje moći i kontrole partnera nad partnerom pri čemu ono nije samo fizičko, psihičko i seksualno. Žena je i na druge načine stavljena u podređen položaj nametanjem ideala savršene žene, supruge, majke i kućanice, kao i ideala ljepote što je slučaj u ovim dvama radovima. Zanimljivo je kako je već spomenuti Orijent i njegova drugost okarakteriziran „ženskim“ stereotipnim predodžbama i rodnim ulogama koje diktiraju „ženstveno“ ponašanje i pasivnost ili pak društvenim ulogama u kojima spektar oblika ponašanja obuhvaća podložnost, empatičnost, senzualnost i privlačnost. „S druge su strane pred muškarce postavljeni drugačiji zahtjevi i norme pod kojima se poželjnim smatra „muževno“ ponašanje i agresivnost čime se potiče izgradnja identiteta na snazi, moći i dominaciji“.[[5]](#footnote-5) Upravo su ta odstupanja od pripisanih rodnih normi ili neispunjavanje očekivanja jedan od čestih razloga nasilja nad ženama i djevojčicama.

Žene su se oduvijek smatrale „drugom polovinom“ čovječanstva u svim sferama života, a Zvonimir Glavaš ističe da je: „kolonijalni diskurs o ženama uvijek progovarao kao o podređenima ili ih je posve prešućivao“.[[6]](#footnote-6) Utjecajna kritičarka kolonijalizma Ania Loomba u *Kolonijalizam/Postkolonijalizam* iz 2005. godine, rasvjetljava kako su: „različiti modusi pozicioniranja žena ili njihova brisanja u kolonijalnim tekstovima indikator zamršenog preklapanja kolonijalne i spolne dominacije“.[[7]](#footnote-7) Na tu problematiku dvostruke koloniziranosti i pripadajućem problemu „glasova koji se ne čuju“, nadovezujem sljedeću instalaciju *Bez naziva (Samia II)* koja je posveta somalijskoj trkačici Samiji Yusuf Omar. U teškim životnim i ratnim okolnostima, pod budnim okom vjerskih *fundamentalista*, svoj je otpor pokazivala trčanjem za pogažena ljudska prava, naročito za prava žena. Rad koji se sastoji od tkanina žarkih boja i različitih uzoraka, istovremeno dočarava i fizičku odsutnost i fizičku prisutnost. Ono čime ova instalacija dobiva na još većoj težini jest tragično stradavanje Samije. Na putu ostvarenja svojih snova, Samija se utopila prelazeći Mediteran 2012. godine kada je s drugim migrantima pronađena na brodu u blizini obale Sicilije. Sportske tenisice okrenute prema zidu, aludiraju na teške uvjete u kojima je trenirala, ali i na sportsku industriju i snove koje ona gradi, a koja nerijetko marginalizira ženske sportašice. U tom pogledu rad implicitno navodi na promišljanje rodne ravnopravnosti u sportu i jaza između muškoga i ženskoga u sportu općenito. Prema provedenoj analizi u stručnom članku „*Žene u sportu (rodna ravnopravnost u sportu)“* koja se može primijeniti na globalnu razinu, jaz se očituje u razlici između plaća, dostupnosti sponzorskih ugovora, oglašavanju, marketingu i medijskoj pozornosti[[8]](#footnote-8). Trn u oku su i brojni stereotipi i predrasude te seksizam s kojima se žene kako u sportu, tako i mimo njega svakodnevno moraju nositi.

U kontekstu s realnošću trenutačnih migracija jesu tekstilni radovi u trećoj izložbenoj prostoriji. Veliki, visoki i prozračni radovi koji kao da lebde, svečano dominiraju prostorom. *Bez naziva (Vremenske zone)* instalacija je krojena od višebojnih dijelova organze i predstavlja nedovršenu kartu vremenskih zona svijeta. Dojam nedovršenosti, laganosti i lelujavost sugeriraju druge moguće teritorijalnosti i temporalnosti. Takva fluidnost konstruiranih granica i nacija navodi nas na propitivanje istih kao izmišljenih konstrukata. Boje organze podsjećaju na dekolonizaciju koja je doprinijela šarenijoj slici na globusu, na različitosti i ljepotu iste. Indirektno navodi na promišljanje o suodnosu čovjeka na „svom“ teritoriju s onim „Drugim“ koji tu granicu prelazi tranzicijski ili se poput „invazivne“ vrste na određenom području nastanjuje, privremeno ili dugoročno. Slobodan prostor ispod tkanina podsjeća na pukotinu ispod koje se možemo provući, makar puzeći na koljenima. U korelaciji s ovom je i instalacija *Nous (Mi)*, sačinjena od deset botaničkih otisaka na bijeloj svili. Donosi naznake simetrije lica, katkad i čitavog tijela na kojima se zrcale otisnuti biljni uzorci. Rad diskretno u suodnos postavlja čovjeka i prirodu te upućuje na sličnosti koje kao ljudi dijelimo s biljkama, poput otisaka ili pak migracija kojima su se biljke, razvojem željeznica raširile velikim dijelom Europe. Njihove migracije najčešće su povezane s čovjekovim kretanjima i njegovim posredovanjem, a otkriće i kolonizacija Novog svijeta utjecala je na svjetsku floru i obogatila ju. Biljke koje su se nekada smatrale invazivnim vrstama, danas ili sutra smatrati će se autohtonima. U svojoj pozadini rad promišlja namjerne ili primorane migracije te proces prihvaćanja nečeg ili nekoga stranog, u nekom trenutku možda i invazivnog kao nečega što može postati „našim“ i nama jednakim.

Izložbeni opus Raffaelle Crispino djeluje kao ogledalo koje razotkriva složene i traumatične događaje nastale pod okriljem dominacije (političke, društvene, ekonomske i patrijarhalne) te potencijalno emancipira gledatelja i potiče na promjene. Kao ljudi imamo tendenciju razvijati vlastite scenarije i vlastitu 'istinu', no percepcija kao subjektivni odraz objektivne stvarnosti može biti varljiva predodžba koja niječe postojanje istine ili laži. Poneki radovi ukazuju upravo na ne-postojanje jedne univerzalne istine, na dvojnost percepcije. Estetski vrlo zanimljivu izložbu potrebno je promatrati iz postkolonijalne i feminističke perspektive kojom se protežu paralele između nekad koloniziranih nacija i ženske submisivne pozicije unutar patrijarhata. Obje su pozicije društveno marginalizirane, a cilj obje perspektive je davanje glasa onima koji su (bili) bez glasa u dominantnom društvenom poretku. Iz toga izvire pojam dvostruke kolonizacije koji se odnosi na status žena u postkolonijalnom svijetu, implicirajući da su žene potlačene i od patrijarhata i od kolonijalne vlasti te da je to proces prisutan u mnogim zemljama i nakon njihova osamostaljenja. Izložbom se traži zajednički nazivnik koji se reproducira kroz različite diskurse i prakse društvenih poredaka. Čini se da je umjetnici Raffaelli Crispino ovom izložbom pošlo za rukom otvoriti raspravu o patrijarhatu, migracijama, ugnjetavanjima, ropstvu, otporu i različitosti. Kolonijalizam i njegove matrice nisu stvar prošlosti, one su prisutne i tiču se svih nas u ovako skrojenom kapitalističkom svijetu. Izložba otvara put k spoznavanju ukazujući na konkretne primjere i tragove kolonijalizma. Kao da je došla u pravi čas da podsjeti riječku publiku na istinske vrijednosti koje se gube u sve jačim valovima ljudskog otuđenja. Uzevši u obzir trenutne geopolitičke okolnosti, uz sve razloge migracija i okolišne čimbenike poput gadnih potresa koji su sve češći, te klimatskih promjena koje nam opasno prijete, migracije će biti neizbježne. Zato, udostojite se pogledati u taj mrtvi kut, dozvolite si doživjeti ga i osvijestiti te pokušajte ga ne izgubiti iz vidnog polja jer danas – sutra, na toj se nepovoljnoj poziciji možemo zateći i mi sami.

1. Glavaš, Zvonimir. „Razgradnja orijenta – razvoj i temeljni koncepti postkolonijalne teorije“, Postkolonijalna teorija, 2012., 80. [↑](#footnote-ref-1)
2. Prlenda Sandra, Davorija Iva, „Rod u fokusu: Povijest i rod“ u Uvod u studije roda: od teorije do angažiranosti, 59. [↑](#footnote-ref-2)
3. Ibid. [↑](#footnote-ref-3)
4. „Simone de Beauvoir uoči održavanja feminističkog globalnog ženskog skupa 1976. godine kazala je kako je povod okupljanju osuda ugnjetavanju kojem su žene izložene u društvu te ga je pozdravila kao početak radikalne dekolonizacije žena“, Op. cit. [↑](#footnote-ref-4)
5. Ajduković A., Davorija I., Matejčić M., Naglić T., Sikirica M., Zec L., „Mogućnosti promjene: Nasilje“ u Uvod u studije roda: od teorije do angažiranosti, Op. cit, str. 189. [↑](#footnote-ref-5)
6. Glavaš, Zvonimir. „Razgradnja orijenta – razvoj i temeljni koncepti postkolonijalne teorije“, Postkolonijalna teorija, 2012., 80. [↑](#footnote-ref-6)
7. Glavaš Z., prema Loomba A., Isto, 80. [↑](#footnote-ref-7)
8. Planinić Martina, Ljubičić Ružica. „Žene u sportu - rodna ravnopravnost u sportu, medijima i sportskim odnosima s javnošću“. 2020., 151. [↑](#footnote-ref-8)